কাল শপথগ্রহণ, আজও জানা নেই দিল্লির মুখ্যমন্ত্রীর নাম!

ওয়েব ডেস্ক: বিয়ের নিমন্ত্রণপত্র ছাপা হয়ে গিয়েছে, বরযাত্রীর তালিকাও তৈরি, কিন্তু এখনও বরের খোঁজ নেই। দিল্লির (Delhi) মুখ্যমন্ত্রী পদে শপথগ্রহণের ব্যাপারটা যেন সেরকমই। বৃহস্পতিবার লেফটেন্যান্ট গভর্নরের উপস্থিতিতে দিল্লি মন্ত্রিসভার শপথগ্রহণ। উপস্থিত থাকবেন নরেন্দ্র মোদি (Narendra Modi), অমিত শাহ (Amit Shah)। কিন্তু মুখ্যমন্ত্রী পদে কে বসবেন তা-ই এখনও ঠিক করে উঠতে পারল না ভারতীয় জনতা পার্টি (BJP)।

২৭ বছর পর রাজধানীর মসনদে আসীন হবে কেন্দ্রের শাসকদল। বিধানসভা নির্বাচনে আম আদমি পার্টিকে ধরাশায়ী করে ক্ষমতায় আসছে তারা। কিন্তু বিজেপির তরফে কোনও মুখ্যমন্ত্রীর মুখ ছিল না। এমনকী আজ বাদে কাল শপথগ্রহণ, তাও সুস্পষ্ট কোনও নাম পাওয়া যাচ্ছে না। তবে আজ, বুধবার দুপুর ৩টের দিকে দিল্লির পদ্ম শিবির এক বৈঠকে বসবে। সেই বৈঠকেই চূড়ান্ত সিদ্ধান্ত নেওয়া হবে বলে খবর।

আরও পড়ুন: মহাকুম্ভের শেষ লগ্নে ৩০.৯৪ লক্ষ ভক্তের পবিত্র সঙ্গমে স্নান

১১ দিন আগে দিল্লি বিধানসভা নির্বাচনের ফলাফল বেরিয়েছে ১১ দিন হল। তা সত্ত্বেও মুখ্যমন্ত্রীর নাম না ঘোষণা হওয়ার একটা কারণ প্রধানমন্ত্রী নরেন্দ্র মোদির দেশে না থাকা। সম্প্রতি ফ্রান্স এবং আমেরিকা সফরে গিয়েছিলেন তিনি। এদিনের মহা-গুরুত্বপূর্ণ বৈঠকে উপস্থিত থাকবেন তিনি।

মুখ্যমন্ত্রী পদের জন্য যে যে নামগুলো সবথেকে জোরালোভাবে শোনা যাচ্ছে তা হল প্রবেশ বর্মা (Parvesh Verma), বিজেন্দ্র গুপ্তা, রেখা গুপ্তা, আশিস সুদ, সতীশ উপাধ্যায় এবং জিতেন্দ্র মহাজন। এঁদের মধ্যে প্রথম জন তিনবারের বিধায়ক তথা আম আদমি পার্টর সুপ্রিমো অরবিন্দ কেজরিওয়ালকে হারিয়েছেন। তাই তাঁর নাম ঘোষিত হতেই পারে।